তথ্যবিবরণী নম্বর : ৩৫৩৪

**রাহাত খান বহুমুখী প্রতিভার অধিকারী ছিলেন**

 **-- স্থানীয় সরকার মন্ত্রী**

ঢাকা, ২ আশ্বিন (১৭ সেপ্টেম্বর):

স্থানীয় সরকার মন্ত্রী মোঃ তাজুল ইসলাম বলেছেন, একুশে প্রদকপ্রাপ্ত রাহাত খান ছিলেন একাধারে কথাসাহিত্যিক, লেখক ও সাংবাদিক। তিনি বহুমুখী প্রতিভার অধিকারী ছিলেন।

মন্ত্রী আজ ঢাকার তেজগাঁওয়ে প্রতিদিনের সংবাদ পত্রিকার কার্যালয়ে কথাসাহিত্যিক ও পত্রিকাটির প্রয়াত সম্পাদক রাহাত খান স্মরণে আয়োজিত দোয়া মাহফিলে প্রধান অতিথির বক্তব্য এসব কথা বলেন।

স্থানীয় সরকার মন্ত্রী বলেন, আমি ছোট বেলা থেকেই রাহাত খান এই নামটি শুনেছি। তবে তাঁর সঙ্গে আমার পরিচয় প্রতিদিনের সংবাদের সম্পাদকের দায়িত্ব নেওয়ার সময়। তিনি অত্যন্ত দূরদৃষ্টিসম্পন্ন ব্যক্তি ছিলেন। আমি তাঁর বিদেহী আত্মার মাগফিরাত কামনা করি।

প্রতিদিনের সংবাদ পত্রিকার সাথে জড়িত সকলের উদ্দেশে মন্ত্রী বলেন, বস্তুনিষ্ঠ সংবাদ পরিবেশন করে এই পত্রিকাটিকে আরও এগিয়ে নিতে হবে। প্রতিদিনের সংবাদ পত্রিকাটির মাধ্যমেই রাহাত খান সবার মাঝে বেঁচে থাকবেন বলে মন্তব্য করেন তিনি। এ সময় প্রয়াত কথাসাহিত্যিকের স্ত্রী অপর্না খানকে আশ্বস্ত করে মন্ত্রী বলেন, রাহাত খানের পরিবারের সঙ্গে প্রতিদিনের সংবাদ পরিবার ও কর্তৃপক্ষ সবসময়ই যোগাযোগ রাখবে এবং তাদের পাশে থাকবে।

প্রতিদিনের সংবাদের ভারপ্রাপ্ত সম্পাদক এস এম মাহবুবুর রহমানের সভাপতিত্বে দোয়া মাহফিলে বিশেষ অতিথি ছিলেন জাতীয় প্রেসক্লাবের সভাপতি ও দৈনিক যুগান্তরের সম্পাদক সাইফুল আলম, বাংলাদেশ ফেডারেল সাংবাদিক ইউনিয়নের সাবেক সভাপতি মঞ্জুরুল আহসান বুলবুল, ঢাকা সাংবাদিক ইউনিয়নের সভাপতি কুদ্দুস আফ্রাদ, সাধারণ সম্পাদক সাজ্জাদ আলম খান তপু ও রাহাত খানের স্ত্রী অপর্ণা খান।

 উল্লেখ্য, একুশে পদকজয়ী রাহাত খান গত ২৮ শে আগস্ট মৃত্যুবরণ করেন। সাহিত্যকর্মের স্বীকৃতি হিসেবে ১৯৯৬ সালে তিনি একুশে পদক এবং ১৯৭৩ সালে বাংলা একাডেমি পুরস্কার লাভ করেন।

#

হায়দার/রাহাত/খালিদ/সেলিম/২০২০/২২২০ ঘণ্টা

তথ্যবিবরণী নম্বর : ৩৫৩৩

**বার্ষিক কর্মসম্পাদন চুক্তি বাস্তবায়নের জন্য সম্মাননাপত্র**

**পেলো মৎস্য ও প্রাণিসম্পদ মন্ত্রণালয়**

ঢাকা, ২ আশ্বিন (১৭ সেপ্টেম্বর):

বার্ষিক কর্মসম্পাদন চুক্তি দক্ষতার সাথে বাস্তবায়নের স্বীকৃতিস্বরূপ সরকারের কাছ থেকে সম্মাননাপত্র পেয়েছে মৎস্য ও প্রাণিসম্পদ মন্ত্রণালয়। ২০১৮-১৯ অর্থবছরে বার্ষিক কর্মসম্পাদন চুক্তি বাস্তবায়নে সরকারের সকল মন্ত্রণালয় ও বিভাগের মধ্যে অষ্টম স্থান অর্জন করায় মৎস্য ও প্রাণিসম্পদ মন্ত্রণালয় এ সম্মাননাপত্র পেয়েছে।

আজ সচিবালয়ে জনপ্রশাসন মন্ত্রণালয়ের সম্মেলন কক্ষে মন্ত্রণালয় ও বিভাগসমূহের ২০২০-২১ অর্থবছরের বার্ষিক কর্মসম্পাদন চুক্তি স্বাক্ষর অনুষ্ঠানে এ সম্মাননাপত্র গ্রহণ করেন মৎস্য ও প্রাণিসম্পদ সচিব রওনক মাহমুদ। পরে প্রধানমন্ত্রী শেখ হাসিনা স্বাক্ষরিত সম্মাননাপত্রটি মৎস্য ও প্রাণিসম্পদ মন্ত্রী শ ম রেজাউল করিমের হাতে তুলে দেন সচিব রওনক মাহমুদ।

এ সময় মৎস্য ও প্রাণিসম্পদ মন্ত্রী বলেন, বার্ষিক কর্মসম্পাদনের সাফল্যের স্বীকৃতিস্বরূপ আমরা সম্মাননাপত্র পেয়েছি। এ কৃতিত্ব মাঠ পর্যায়ের কর্মকর্তা-সহ সংশ্লিষ্ট সকলের। বার্ষিক কর্মসম্পাদন চুক্তি বাস্তবায়নে ভবিষ্যতে প্রথম অবস্থান অর্জনে আমরা সচেষ্ট হবো।

মৎস্য ও প্রাণিসম্পদ মন্ত্রণালয়ের অতিরিক্ত সচিব কাজী ওয়াছি উদ্দিন, শ্যামল চন্দ্র কর্মকার ও সুবোল বোস মনি, যুগ্মসচিব মোঃ তৌফিকুল আরিফ ও শাহীন মাহবুবা-সহ মন্ত্রণালয়ের ঊর্ধ্বতন কর্মকর্তারা এ সময় উপস্থিত ছিলেন।

#

ইফতেখার/রাহাত/খালিদ/সেলিম/২০২০/২১২০ ঘণ্টা

তথ্যবিবরণী নম্বর : ৩৫৩২

**দুর্নীতির বিরুদ্ধে অস্ত্র হতে পারে তথ্যপ্রযুক্তি**

 **-- পরিকল্পনা মন্ত্রী**

ঢাকা, ২ আশ্বিন (১৭ সেপ্টেম্বর):

পরিকল্পনা মন্ত্রী এম এ মান্নান বলেছেন, ‘অপচয়, দুর্নীতি, গাফিলতি, প্রকল্প বাস্তবায়নে শ্লথগতি ইত্যাদি মোকাবিলায় আমরা নানাভাবে নানান অস্ত্র ব্যবহার করি। এর মধ্যে একটি অস্ত্র হতে পারে তথ্যপ্রযুক্তি।’

মন্ত্রী আজ ঢাকায় এনইসি সম্মেলন কক্ষে ‘বাংলাদেশ ই-গভর্নমেন্ট ইআরপি প্রকল্পের আওতায় প্রস্তুতকৃত মিটিং ম্যানেজমেন্ট, প্রকিউরমেন্ট এবং অ্যাসেট ম্যানেজমেন্ট মডিউল’ পরিকল্পনা বিভাগ, পরিকল্পনা কমিশন, এনএপিডি ও বিআইডিএস-এ বাস্তবায়ন কর্মশালার উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, আমাদের মধ্যে কিছু মন্দ বিষয় আছে এমন একটা ধারনা মানুষের আছে এবং মানুষ চায় এগুলোকে আমরা দূর করি। সেটা দূর করার জন্য আমরা তথ্যপ্রযুক্তি ব্যবহার করতে পারি।

বিশেষ অতিথির বক্তব্যে তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেন, সরকারের কিছু গুরুত্বপূর্ণ সফ্‌টওয়ার নির্মাণ করেছে দেশীয় আইটি প্রতিষ্ঠান। দেশীয় প্রতিষ্ঠান কাজ করায় যে খরচ হয়েছে, বিদেশি প্রতিষ্ঠান দিয়ে কাজ করালে খরচ হতো আরো দুই-তিনগুণ বেশি। দেশীয় প্রতিষ্ঠান দিয়ে কাজ করানোয় একদিকে যেমন দেশের সক্ষমতা বাড়ছে, অন্যদিকে অর্থ সাশ্রয়ও হচ্ছে।

অনুষ্ঠানে অন্যান্যের মধ্যে তথ্য ও যোগাযোগ প্রযুক্তি বিভাগের সিনিয়র সচিব এন এম জিয়াউল আলম এবং পরিকল্পনা বিভাগের সিনিয়র সচিব মো. আসাদুল ইসলাম-সহ সংশ্লিষ্ট প্রতিষ্ঠানগুলোর ঊর্ধ্বতন কর্মকর্তারা এ সময় উপস্থিত ছিলেন।

#

শাহেদ/রাহাত/রফিকুল/সেলিম/২০২০/২১০০ ঘণ্টা

তথ্যবিবরণী নম্বর : ৩৫৩১

**নারায়ণগঞ্জের বাইতুস সালাত মসজিদে বিস্ফোরণের ঘটনার দায় কেউ এড়াতে পারবে না**

 **-- জ্বালানি ও খনিজ সম্পদ প্রতিমন্ত্রী**

ঢাকা, ২ আশ্বিন (১৭ সেপ্টেম্বর):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, নারায়ণগঞ্জের মসজিদে বিস্ফোরণের ঘটনার দায় কেউ এড়াতে পারবে না। দুঃখজনক এই ঘটনার অবশ্যই দৃষ্টান্তমূলক শাস্তির ব্যবস্থা করা হবে। ভবিষ্যতে যেন এরূপ ঘটনা আর না ঘটে সে বিষয়ে সকলকে তৎপর থাকতে হবে।

প্রতিমন্ত্রী আজ মন্ত্রণালয়ের সম্মেলন কক্ষে নারায়ণগঞ্জের বাইতুস সালাত মসজিদে বিস্ফোরণে তিতাস গ্যাস ট্রান্সমিশন অ্যান্ড ডিস্ট্রিবিউশন কোম্পানি লিমিটেড গঠিত তদন্ত কমিটির প্রতিবেদন জমা দেওয়া উপলক্ষে সাংবাদিকদের সাথে মতবিনিময়কালে এসব কথা বলেন।

 এ সময় প্রতিমন্ত্রী বলেন, ইতোমধ্যে তিতাসের ৮জনকে সাময়িকভাবে বহিষ্কার করা হয়েছে। ডিপিডিসির সংশ্লিষ্টতা নিয়ে আরো তদন্ত চলছে। অবৈধ সংযোগ বিষয়ে ডিপিডিসি সংশ্লিষ্টদের নামে মামলাও করেছে। সরকারি কর্মকর্তা-কর্মচারীদের দায়িত্বে অবহেলার বিষয়টি গভীরভাবে যাচাই করে দেখা হচ্ছে।

প্রতিমন্ত্রী আরো বলেন, জ্বালানি নিরাপত্তা নিশ্চিত ও ঘরে ঘরে বিদ্যুৎ প্রদানের কাজ সাফল্যের সাথে এগিয়ে চলছে। চলমান এই কাজে কোনো প্রকার গাফিলতি বা দুর্নীতি সহ্য করা হবে না। তিনি বলেন, তিতাসের প্রতিবেদন আরো পুঙ্খানুপুঙ্খ বিশ্লেষণ করে পরবর্তী সিদ্ধান্ত নেওয়া হবে।

উল্লেখ্য, প্রতিবেদনে কমিটি তাদের তদন্তে এককভাবে কাউকে দায়ী না করলেও, সমষ্টিগতভাবে অনেকেই এর দায় এড়াতে পারে না বলে মতামত প্রদান করেছে। প্রতিবেদনে বলা হয়, নিয়ম বহির্ভূতভাবে দু’জন গ্রাহকের রাইজার স্থানান্তর, গ্যাস লাইনের নিকট ও নিচে মসজিদ কমিটি কর্তৃক অনুমোদনহীন মসজিদের ভিত্তি স্থাপনে পাইপের উপরিভাগে Mechanical Damage by External Thurst হওয়া, অবৈধ বিদ্যুৎ সংযোগ নেওয়া, বদ্ধ মসজিদের ভিতর গ্যাসের গন্ধ থাকার পরও মসজিদ কমিটি তাতে গুরুত্ব না দেওয়া এ দুর্ঘটনার জন্য দায়ী।

এ সময় অন্যান্যের মাঝে জ্বালানি বিভাগের সিনিয়র সচিব মোঃ আনিছুর রহমান, পেট্রোবাংলার চেয়ারম্যান এবিএম আবদুল ফাত্তাহ্ ও তিতাস গ্যাস ট্রান্সমিশন অ্যান্ড ডিস্ট্রিবিউশন কোম্পানি লিমিটেডের ব্যবস্থাপনা পরিচালক আলী মোঃ আল-মামুন উপস্থিত ছিলেন।

#

আসলাম/রাহাত/রফিকুল/সেলিম/২০২০/২০৩০ ঘণ্টা

তথ্যবিবরণী নম্বর : ৩৫৩০

**বিদেশে অবস্থানরত বাংলাদেশি নাগরিকদেরকেও প্রশিক্ষণ দেওয়ার উদ্যোগ নিয়েছে সরকার**

 **-- প্রবাসী কল্যাণ মন্ত্রী**

ঢাকা, ২ আশ্বিন (১৭ সেপ্টেম্বর):

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, দক্ষ কর্মী তৈরির লক্ষ্যে বিদেশে অবস্থানরত বাংলাদেশি নাগরিকদেরকেও প্রশিক্ষণ দেওয়ার উদ্যোগ নিয়েছে সরকার। তিনি বলেন, গ্রীসে প্রাথমিকভাবে এ প্রশিক্ষণ কার্যক্রম শুরু হলেও শীঘ্রই বাহরাইন ও সৌদি আরবে চালুর পরিকল্পনা রয়েছে।

আজ গ্রীসে বসবাসরত বাংলাদেশিদের রন্ধনশৈলী বিষয়ক প্রশিক্ষণ কর্মসূচি অনলাইনে উদ্বোধন অনুষ্ঠানে প্রধান অতিথির বক্তৃতায় মন্ত্রী এসব কথা বলেন। গ্রীসস্থ বাংলাদেশ দূতাবাসের রাষ্ট্রদূত আসুদ আহমেদের সভাপতিত্বে এতে বিশেষ অতিথি হিসেবে বক্তৃতা রাখেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন।

মন্ত্রী আরো বলেন, ভবিষ্যতে বিদেশে বসবাসরতদের জন্য এই প্রশিক্ষণ কার্যক্রমে নতুন নতুন কোর্স অন্তর্ভুক্ত করা হবে। প্রবাসী কল্যাণ মন্ত্রণালয় সবসময় প্রবাসীদের পাশে রয়েছে উল্লেখ করে তিনি যথাযথ প্রশিক্ষণ নিয়ে দক্ষ কর্মী হিসেবে বিদেশের মাটিতে দেশের ভাবমূর্তি উজ্জ্বল করার আহ্বান জানান।

গ্রীসস্থ বাংলাদেশ দূতাবাসের শ্রম কল্যাণ উইং এর কাউন্সেলর ড. সৈয়দা ফারহানা নূর চৌধুরীর সঞ্চালনায় অনুষ্ঠানে আরো বক্তব্য রাখেন মন্ত্রণালয়ের যুগ্মসচিব নাসরীন জাহান, IEK Delta এর প্রেসিডেন্ট ও ব্যবস্থাপনা পরিচালক Alexandra Karantali এবং দূতাবাসের কাউন্সেলর (রাজনৈতিক) মোঃ খালেদ।

#

রাশেদুজ্জামান/ফারহানা/খালিদ/রফিকুল/সেলিম/২০২০/২০০০ ঘণ্টা

তথ্যবিবরণী নম্বর : ৩৫২৯

**শর্ত ভঙ্গ করায় হাটহাজারী মাদ্রাসা বন্ধ ঘোষণা**

ঢাকা, ২ আশ্বিন (১৭ সেপ্টেম্বর):

আরোপিত শর্ত যথাযথভাবে প্রতিপালিত না হওয়ায় চট্টগ্রাম জেলার হাটহাজারী উপজেলার আল-জামিয়াতুল তাহলিমা দারুল উলুম মঈনুল ইসলাম মাদ্রাসা পুনরাদেশ না দেয়া পর্যন্ত বন্ধ ঘোষণা করা হয়েছে।

আজ শিক্ষা মন্ত্রণালয়ের কারিগরি ও মাদ্রাসা শিক্ষা বিভাগ হতে এ সংক্রান্ত আদেশ জারি করা হয়।

উল্লেখ্য, কওমী মাদ্রাসাসমূহের দাবির প্রেক্ষিতে গত ২৪ আগস্ট কতিপয় শর্তসাপেক্ষে ( স্বাস্থ্যবিধি মানা সংক্রান্ত) কওমি মাদ্রাসাসমূহের কিতাব বিভাগের কার্যক্রম শুরু ও পরীক্ষা গ্রহণের অনুমতি প্রদান করা হয়েছিল। প্রতিষ্ঠানটি আরোপিত শর্ত ভঙ্গ করায় কারিগরি মাদ্রাসা শিক্ষা বিভাগ প্রতিষ্ঠানটি বন্ধ ঘোষণা করার সিদ্ধান্ত নেয়।

#

খায়ের/ফারহানা/রফিকুল/সেলিম/২০২০/১৯৪০ ঘণ্টা

তথ্যবিবরণী নম্বর : ৩৫২৮

**রাষ্ট্রপতির নিকট তথ্য কমিশনের বার্ষিক প্রতিবেদন পেশ**

ঢাকা, ২ আশ্বিন (১৭ সেপ্টেম্বর):

 রাষ্ট্রপতি মোঃ আবদুল হামিদের নিকট আজ বঙ্গভবনে প্রধান তথ্য কমিশনার মরতুজা আহমদ তথ্য কমিশনের বার্ষিক প্রতিবেদন ২০১৯ পেশ করেন। এ সময় তথ্য কমিশনার সুরাইয়া বেগম এবং ড. আবদুল মালেক উপস্থিত ছিলেন।

 রাষ্ট্রপতি এ সময় বলেন, সরকারি কাজে স্বচ্ছতা ও জবাবদিহি নিশ্চিত করতে তথ্য অধিকার আইন একটি গুরুত্বপূর্ণ হাতিয়ার। তিনি বলেন, জনগণকে এ আইন সম্পর্কে সঠিকভাবে সচেতন করা গেলে সমাজের সকল স্তরে দুর্নীতি প্রতিরোধ ও সরকারি সম্পদের অপচয় রোধ সম্ভব হবে। রাষ্ট্রপতি তথ্য কমিশনের সার্বিক কার্যক্রমে সন্তোষ প্রকাশ করেন। তিনি আশা প্রকাশ করেন তথ্য অধিকার আইনের সঠিক প্রয়োগের মাধ্যমে জনগণ যাতে তাদের অধিকার আদায় করতে পারে সে ব্যাপারে তথ্য কমিশন নিরলস প্রয়াস অব্যাহত রাখবে।

 সাক্ষাৎকালে প্রধান তথ্য কমিশনার বার্ষিক প্রতিবেদনের বিভিন্ন দিক ও কমিশনের সার্বিক কার্যক্রম সম্পর্কে রাষ্ট্রপতিকে অবহিত করেন। তিনি বলেন, তথ্য অধিকার আইন সম্পর্কে তৃণমূল পর্যায়ে জনসচেতনতা সৃষ্টির লক্ষ্যে কমিশন নিরবচ্ছিন্ন প্রয়াস চালিয়ে যাচ্ছে। জেলা, উপজেলা ও এমনকি ইউনিয়ন পর্যায়ের সরকারি কর্মকর্তা, জনপ্রতিনিধি ও স্থানীয় গণ্যমান্য ব্যক্তিদের সমন্বয়ে উদ্বুদ্ধকরণ কর্মসূচি পালন করা হচ্ছে। প্রধান তথ্য কমিশনার জানান, করোনাকালে ভার্চুয়াল পদ্ধতিতে তৃণমূল পর্যায়ে তথ্য অধিকার আইন সম্পর্কিত প্রশিক্ষণ কার্যক্রম চলমান আছে।

 রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম শামিম উজ জামান, রাষ্ট্রপতির প্রেস সচিব মোঃ জয়নাল আবেদীন ও সচিব (সংযুক্ত) মোঃ ওয়াহিদুল ইসলাম খান এ সময় উপস্থিত ছিলেন।

#

ইমরানুল/ফারহানা/রফিকুল/আব্বাস/২০২০/১৯২৮ ঘণ্টা

তথ্যবিবরণী নম্বর : ৩৫২৭

**১৪ অক্টোবর থেকে ৪ নভেম্বর পর্যন্ত ইলিশ-সহ সব ধরনের মৎস্য আহরণ নিষিদ্ধ**

ঢাকা, ২ আশ্বিন (১৭ সেপ্টেম্বর):

চলতি বছর ইলিশের প্রধান প্রজনন মৌসুমে আগামী ১৪ অক্টোবর থেকে ৪ নভেম্বর পর্যন্ত মোট ২২ দিন ইলিশ প্রজনন ক্ষেত্রে ইলিশ-সহ সব ধরনের মৎস্য আহরণ নিষিদ্ধ থাকবে। এ সময় দেশব্যাপী ইলিশ আহরণ, বিপণন, পরিবহণ, ক্রয়-বিক্রয়, বিনিময় এবং মজুত নিষিদ্ধ থাকবে।

আজ রাজধানীর মৎস্য ভবনে মৎস্য অধিদপ্তরের সম্মেলন কক্ষে মৎস্য ও প্রাণিসম্পদ মন্ত্রী শ ম রেজাউল করিমের সভাপতিত্বে অনুষ্ঠিত ইলিশ সম্পদ উন্নয়ন সংক্রান্ত জাতীয় টাস্কফোর্স কমিটির সভায় এসব সিদ্ধান্ত গৃহীত হয় ।

মন্ত্রী বলেন, ‘সরকারের বিভিন্ন কর্মসূচির কারণে সাম্প্রতিক সময়ে ইলিশের যে সাফল্য এসেছে তা অতীতের সকল রেকর্ড ভেঙ্গে দিয়েছে। দেশের সকল মানুষ এ কৃতিত্বের দাবিদার। আমাদের আন্তরিকতা, সততা, নিষ্ঠা এবং আইনের কঠোর প্রয়োগের কারণে এবছর ইলিশ আহরণে সাফল্য এসেছে। জাটকা সংরক্ষণ, মা ইলিশ সংরক্ষণ, অভয়াশ্রম প্রতিষ্ঠা, জাটকা নিধন বন্ধে কঠোর অবস্থান এবং মৎস্য আহরণ নিষিদ্ধকালীন অভিযান পরিচালনার মাধ্যমে ইলিশের এ সাফল্য। ইলিশ উৎপাদনে অভাবনীয় সাফল্যের জন্য সম্মিলিত প্রচেষ্টার কোনো বিকল্প নেই।’

মৎস্য ও প্রাণিসম্পদ মন্ত্রণালয়ের সচিব রওনক মাহমুদ অনুষ্ঠানে উপস্থিত ছিলেন। এছাড়া মন্ত্রিপরিষদ বিভাগ, তথ্য মন্ত্রণালয়, বাণিজ্য মন্ত্রণালয়, দুর্যোগ ব্যবস্থাপনা ও ত্রাণ মন্ত্রণালয়, সশস্ত্র বাহিনী বিভাগ, নৌবাহিনী, বিমান বাহিনী বিজিবি, বাংলাদেশ কোস্টগার্ড, বাংলাদেশ আনসার ও ভিডিপি, র‌্যাব, নৌ-পুলিশ, ইকোফিশ প্রকল্পের প্রতিনিধি এবং মৎস্য ও প্রাণিসম্পদ মন্ত্রণালয় ও আওতাধীন সংশ্লিষ্ট দপ্তরের ঊর্ধ্বতন কর্মকর্তা-সহ মৎস্য খাত সংশ্লিষ্ট গবেষক ও বিজ্ঞানী এবং বিভিন্ন মৎস্যজীবী সংগঠনের প্রতিনিধিরা সভায় উপস্থিত ছিলেন।

#

ইফতেখার/ফারহানা/রফিকুল/সেলিম/২০২০/১৯৩০ ঘণ্টা

তথ্যবিবরণী নম্বর : ৩৫২৬

সাবেক ক্রিকেটার এ এস এম ফারুকের মৃত্যুতে যুব ও ক্রীড়া প্রতিমন্ত্রীর শোক

ঢাকা, ২ আশ্বিন (১৭ সেপ্টেম্বর) :

 সাবেক ক্রিকেটার ও জাতীয় দলের সাবেক ম্যানেজার এ এস এম ফারুকের মৃত্যুতে গভীর শোক ও দুঃখ প্রকাশ করেছেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

 আজ এক শোকবার্তায় প্রতিমন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

 উল্লেখ্য গতকাল রাতে মৃত্যুবরণ করেন দেশের ক্রিকেটের অন্যতম পরিচিত এই ব্যক্তিত্ব। মৃত্যুর সময় তাঁর বয়স হয়েছিলো ৭৫ বছর।

#

আরিফ/ফারহানা/রফিকুল/জয়নুল/২০২০/১৯২০ঘণ্টা

তথ্যবিবরণী নম্বর : ৩৫২৫

**দেশ সমৃদ্ধির পথে এগিয়ে যাচ্ছে**

 **-- পরিবেশ মন্ত্রী**

ঢাকা, ২ আশ্বিন (১৭ সেপ্টেম্বর):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বর্তমান সরকারের নেতৃত্বে দেশ সমৃদ্ধির পথে এগিয়ে যাচ্ছে। চা বাগানের শ্রমিকসহ সমাজের পিছিয়ে পড়া সকল জনগোষ্ঠীর জীবনমান উন্নয়নে বর্তমান গণতান্ত্রিক সরকার আন্তরিকভাবে কাজ করে যাচ্ছে। এ ধরনের সামাজিক নিরাপত্তামূলক ও জনকল্যাণমুখী কাজ অব্যাহত থাকবে।

মন্ত্রী আজ দুপুরে মৌলভীবাজার জেলার জুড়ী উপজেলায় চা শ্রমিকের জীবনমান উন্নয়নের লক্ষ্যে এককালীন আর্থিক অনুদানের চেক বিতরণ অনুষ্ঠানে ঢাকাস্থ সরকারি বাসভবন থেকে অনলাইনে যুক্ত হয়ে প্রধান অতিথির বক্তব্যে এসব কথা বলেন।

জুড়ী উপজেলা নির্বাহী অফিসার আল-ইমরান রুহুল ইসলামের সভাপতিত্বে অনুষ্ঠিত চেক বিতরণ অনুষ্ঠানে বিশেষ অতিথি হিসেবে উপস্থিত ছিলেন উপজেলা পরিষদ চেয়ারম্যান বীর মুক্তিযোদ্ধা এম এ মোঈদ ফারুক, উপজেলা আওয়ামী লীগ সভাপতি বীর মুক্তিযোদ্ধা মোঃ বদরুল হোসেন, উপজেলা পরিষদের ভাইস চেয়ারম্যান রিংকু রঞ্জন দাশ, মহিলা ভাইস চেয়ারম্যান রঞ্জিতা শর্ম্মা, উপজেলা আওয়ামী লীগ সাধারণ সম্পাদক মাসুক আহমেদ, উপজেলা সমাজসেবা অফিসার রাকেশ পাল প্রমুখ।

#

দীপংকর/ফারহানা/মোশারফ/সেলিম/২০২০/১৯০০ ঘণ্টা

তথ্যবিবরণী নম্বর : ৩৫২৪

**জনগণকে হাসিমুখে সেবা প্রদান করতে হবে**

 **-- জনপ্রশাসন প্রতিমন্ত্রী**

ঢাকা, ২ আশ্বিন (১৭ সেপ্টেম্বর):

জনপ্রশাসন প্রতিমন্ত্রী ফরহাদ হোসেন বলেছেন, জনগণকে হাসিমুখে সেবা প্রদান করতে হবে। তিনি বলেন, সাধারণ জনগণ অনেক প্রত্যাশা নিয়ে সরকারি অফিসগুলোতে আসে। প্রতিটি সরকারি কর্মচারীর দায়িত্ব হচ্ছে তাদেরকে সঠিকভাবে সেবা প্রদান করা। সেবা প্রত্যাশী জনগণ যেন কোনো ধরনের অসুবিধার সম্মুখীন না হন সে বিষয়ে সজাগ থাকতে হবে।

প্রতিমন্ত্রী আজ শাহবাগস্থ বাংলাদেশ সিভিল সার্ভিস প্রশাসন একাডেমি আয়োজিত ফিটলিস্টভুক্ত/কর্মরত ইউএনওদের ৩৩তম ওরিয়েন্টেশন কোর্সের সনদ বিতরণী ও সমাপনী অনুষ্ঠানে প্রধান অতিথি হিসেবে বক্তৃতাকালে এসব কথা বলেন।

প্রতিমন্ত্রী এ সময় উপজেলা নির্বাহী অফিসারদের উদ্দেশে বলেন, জনগণকে আন্তরিকভাবে সেবা করার অনেক সুযোগ রয়েছে। সেই সুযোগকে কাজে লাগাতে হবে। সততা, ব্যক্তিত্ব, মানুষের প্রতি আন্তরিকতার সাথে জনগণকে সেবা প্রদান করলে, সেই কার্যক্রম তাকে অনন্য স্থানে নিয়ে যাবে।

বিসিএস প্রশাসন একাডেমির রেক্টর বদরুন নেছার সভাপতিত্বে মেম্বার ডিরেক্টিং স্টাফ মোঃ মাহবুব-উল-আলম, কোর্স পরিচালক সালেহ আহমদ মোজাফফর অনুষ্ঠানে বক্তৃতা করেন।

#

শিবলী/ফারহানা/মোশারফ/সেলিম/২০২০/১৮৪৫ ঘণ্টা

তথ্যবিবরণী নম্বর : ৩৫২৩

এপিএ বাস্তবায়নে সাফল্যের জন্য বিদ্যুৎ বিভাগকে সম্মাননাপত্র ও ক্রেস্ট প্রদান

ঢাকা, ২ আশ্বিন (১৭ সেপ্টেম্বর) :

 আজ জনপ্রশাসন মন্ত্রণালয়ের সম্মেলন কক্ষে ২০২০-২১ অর্থবছরের বার্ষিক কর্মসম্পাদন চুক্তি স্বাক্ষর এবং এপিএ ও শুদ্ধাচার পুরস্কার প্রদান করা হয়। প্রধানমন্ত্রী শেখ হাসিনা গণভবন থেকে ভিডিও কনফারেন্সিংয়ের মাধ্যমে প্রধান অতিথি হিসেবে অনুষ্ঠানে উপস্থিত ছিলেন।

 ২০১৮-১৯ অর্থবছরের বার্ষিক কর্মসম্পাদন চুক্তি বাস্তবায়নে প্রথমস্থান অর্জন করায় বিদ্যুৎ বিভাগকে এবং তৃতীয় স্থান অর্জন করায় জ্বালানি ও খনিজসম্পদ বিভাগকে প্রধানমন্ত্রী শেখ হাসিনার পক্ষে কৃষি মন্ত্রী ড. মোঃ আব্দুর রাজ্জাক আজ জনপ্রশাসন মন্ত্রণালয়ের সম্মেলন কক্ষে সম্মাননাপত্র ও ক্রেস্ট প্রদান করেন।

 বিদ্যুৎ বিভাগের পক্ষ থেকে বিদ্যুৎ সচিব ড. সুলতান আহমেদ এবং জ্বালানি ও খনিজসম্পদ বিভাগের পক্ষ থেকে সিনিয়র সচিব মোঃ আনিছুর রহমান এ সম্মাননাপত্র গ্রহণ করেছেন।

 এ সময় বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ উপস্থিত ছিলেন।

#

আসলাম/ফারহানা/মোশারফ/জয়নুল/২০২০/১৮২০ঘণ্টা

তথ্যবিবরণী নম্বর : ৩৫২২

পেঁয়াজের মূল্য কমতে শুরু করেছে

ঢাকা, ২ আশ্বিন (১৭ সেপ্টেম্বর) :

 সরকারের পদক্ষেপের কারণে বাজারে পেঁয়াজের মূল্য কমতে শুরু করেছে। বাণিজ্য মন্ত্রণালয়ের অধীন জাতীয় ভোক্তা অধিকার সংরক্ষণ অধিফতর-সহ দেশব্যাপী স্থানীয় প্রশাসনের নেতৃত্বে বাজার অভিযান জোরদার করা হয়েছে। সরকারের নানামুখী পদক্ষেপ গ্রহণের ফলে বাজারে এর প্রভাব পরেছে। ইতোমধ্যে বিভিন্ন দেশ থেকে পেঁয়াজ জরুরি ভিত্তিতে আমদানির কার্যক্রম শুরু করা হয়েছে। অল্প সময়ের মধ্যেই পর্যাপ্ত পেঁয়াজ দেশে পৌঁছাবে। আগামী এক মাসের মধ্যে পেঁয়াজের বাজার পরিস্থিতি স্বাভাবিক হয়ে আসবে।

 চাহিদা মোতাবেক বাজারে পেঁয়াজের মজুত, সরবরাহ ও মূল্য স্বাভাবিক রাখতে গত বছরের অভিজ্ঞতা কাজে লাগিয়ে সরকার বেশ কিছু পদক্ষেপ গ্রহণ করেছে। এর মধ্যে রয়েছে- পেঁয়াজ রপ্তানির ওপর আরোপিত নিষেধাজ্ঞা প্রত্যাহারের বিষয়ে ভারত সরকারের সাথে কুটনীতিক মাধ্যমে জরুরি ভিত্তিতে প্রয়োজনীয় উদ্যোগ গ্রহণ, আমদানিকৃত পেঁয়াজ স্থলবন্দর হতে দ্রুততম সময়ে ছাড়করণ, আগামী মার্চ, ২০২১ পর্যন্ত পেঁয়াজের ওপর ৫% আমদানি শুল্ক আপাতত প্রত্যাহারের বিষয়ে সরকার পদক্ষেপ গ্রহণ। এছাড়া, কৃষি মন্ত্রণালয় পেঁয়াজের বিষয়ে দ্রুত সংনিরোধ সনদ ইস্যু শুরু করেছে। বাণিজ্য মন্ত্রণালয় এবং জাতীয় ভোক্তা অধিকার সংরক্ষণ অধিদফতর সার্বিক পরিস্থিতি মনিটরিং জোরদার করেছে। সরবরাহ ক্ষেত্রে যাতে কোন ধরনের সমস্যা না থাকে, সে বিষয়ে মনিটরিং জোরদার করা হয়েছে এবং পেঁয়াজ আমদানিকারকদের এলসি খোলা-সহ সার্বিক সহযোগিতা প্রদান করা হচ্ছে।

 দেশে পেঁয়াজের মূল্য ও সরবরাহ স্বাভাবিক রাখতে বাণিজ্য মন্ত্রণালয়ের অধীন ট্রেডিং করপোরেশন অভ্ বাংলাদেশ (টিসিবি)-এর মাধ্যমে ট্রাক সেলে ঢাকা শহরের গুরুত্বপূর্ণ স্থান-সহ দেশব্যাপী গত ১৩ সেপ্টেম্বর থেকে প্রতি কেজি ৩০ টাকা মূল্যে খোলা বাজারে পেঁয়াজ বিক্রয় শুরু করেছে। এর ফলে বাজারে পেঁয়াজের মূল্যে ইতিবাচক প্রভাব পরছে। পেঁয়াজ বিক্রয়ের এ কার্যক্রম আগামী বছরের মার্চ পর্যন্ত অব্যাহত থাকবে।

 বাণিজ্য মন্ত্রণালয় টিসিবি’র মাধ্যমে এবারে ব্যাপকভাবে পেঁয়াজ আমদানি ও বিক্রয়ের উদ্যোগ গ্রহণ করেছে। বিশেষ করে টিসিবি এবার ই-কমার্সের মাধ্যমে পেঁয়াজ বিক্রয় করবে। পেঁয়াজের অবৈধ মজুত বা কৃত্তিম সংকট সৃষ্টি করে মূল্য বৃদ্ধির চেষ্টা করা হলে সরকার প্রচলিত আইনে তাদের বিরুদ্ধে কঠোর ব্যবস্থা গ্রহণ করবে।

#

বকসী/ফারহানা/মোশারফ/জয়নুল/২০২০/১৮১০ঘণ্টা

তথ্যবিবরণী নম্বর : ৩৫২১

**সরকারি চাকরিতে (বিসিএস ব্যতীত) চাকরি প্রার্থীদের সর্বোচ্চ বয়সসীমা নির্ধারণ**

ঢাকা, ২ আশ্বিন (১৭ সেপ্টেম্বর):

 যে সকল মন্ত্রণালয়, বিভাগ এবং এর অধীন অধিদপ্তর, পরিদপ্তর, সংস্থা এবং সংবিধিবদ্ধ, স্বায়ত্তশাসিত, ও জাতীয়কৃত প্রতিষ্ঠানসমূহ বিভিন্ন ক্যাটাগরির সরকারি চাকরিতে (বিসিএস ব্যতীত) সরাসরি নিয়োগের লক্ষ্যে যথাযথ কর্তৃপক্ষ হতে ২৫ মার্চ ২০২০ তারিখের পূর্বে নিয়োগের ছাড়পত্র গ্রহণসহ সার্বিক প্রস্তুতি সম্পন্ন করা সত্ত্বেও কোভিড-১৯ পরিস্থিতির কারণে বিজ্ঞপ্তি প্রকাশ করতে পারেনি, সে সকল দপ্তরে নিয়োগ বিজ্ঞপ্তিতে ২৫ মার্চ ২০২০ তারিখে প্রার্থীদের সর্বোচ্চ বয়সসীমা নির্ধারণ করে বিজ্ঞপ্তি প্রকাশ করতে সংশ্লিষ্ট সকল মন্ত্রণালয় ও বিভাগকে অনুরোধ করা হয়েছে।

 আজ জনপ্রশাসন মন্ত্রণালয় হতে প্রাপ্ত এক পত্রের মাধ্যমে এ তথ্য জানানো হয়েছে।

#

দীপংকর বিশ্বাস/ফারহানা/মোশারফ/আব্বাস/২০২০/ ঘণ্টা

তথ্যবিবরণী নম্বর : ৩৫২০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২ আশ্বিন (১৭ সেপ্টেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৬৭৩ জনের নমুনা পরীক্ষা করে ১ হাজার ৫৯৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৪৪ হাজার ২৬৪ জন।

 গত ২৪ ঘণ্টায় ৩৬ জন-সহ এ পর্যন্ত ৪ হাজার ৮৫৯ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৫০ হাজার ৪১২ জন।

#

দলিল উদ্দিন/ফারহানা/মোশারফ/আব্বাস/২০২০/১৭২৬ ঘণ্টা

তথ্যবিবরণী নম্বর : ৩৫১৯

**ঢাকায় বিজিবি-বিএসএফ মহাপরিচালক পর্যায়ে সীমান্ত সম্মেলন শুরু**

ঢাকা, ২ আশ্বিন (১৭ সেপ্টেম্বর):

 বর্ডার গার্ড বাংলাদেশ (বিজিবি) এবং ভারতের বর্ডার সিকিউরিটি ফোর্স (বিএসএফ) এর মধ্যে মহাপরিচালক পর্যায়ের সীমান্ত সম্মেলন আজ বিজিবি সদর দপ্তরের সম্মেলন কক্ষে শুরু হয়েছে। চার দিন ব্যাপি এই সম্মেলনে বিজিবি মহাপরিচালক মেজর জেনারেল মো: সাফিনুল ইসলাম, বিজিবিএম (বার), এনডিসি, পিএসসি এর নেতৃত্বে ১৩ সদস্যের বাংলাদেশ প্রতিনিধিদল অংশগ্রহণ করছে। প্রতিনিধিদলে বিজিবি’র উচ্চপদস্তবৃন্দ ছাড়াও প্রধানমন্ত্রীর কার্যালয়, স্বরাষ্ট্র মন্ত্রণালয়, পররাষ্ট্র মন্ত্রণালয়, যৌথ নদী কমিশন এবং ভুমি রেকর্ড ও জরিপ অধিদপ্তরের সংশ্লিষ্ট কর্মকর্তাগণ প্রতিনিধিত্ব করছেন। সম্মেলনে বিএসএফ মহাপরিচালক রাকেশ আস্থানা, আইপিএস এর নেতৃত্বে ছয় সদস্যের ভারতীয় প্রতিনিধিদল অংশগ্রহণ করছে।

 এবারের সম্মেলনে সীমান্তে নিরস্ত্র বাংলাদেশী নাগরিকদের গুলি করে হত্যা এবং আহত করা, সীমান্তের অপর প্রান্ত থেকে বাংলাদেশে মাদক ও নেশাজাতীয় দ্রব্যের চোরাচালান, অস্ত্র, গোলা-বারুদ ও বিস্ফোরক দ্রব্য পাচার, বাংলাদেশী নাগরিকদের ধরে নিয়ে যাওয়া বা আটক, অবৈধভাবে সীমান্ত অতিক্রম অথবা বাংলাদেশে জোরপূর্বক অনুপ্রবেশ করানো, মানসিক ভারসাম্যহীন ভারতীয় নাগরিকদের বাংলাদেশে পুশ-ইন, সীমান্তের ১৫০ গজের মধ্যে উন্নয়নমূলক স্হাপনা নির্মাণ, উভয় দেশের সীমান্ত নদীর তীর সংরক্ষণ, বাংলাবান্ধা আইসিপিতে দর্শক গ্যালারি নির্মাণ, সমন্বিত সীমান্ত ব্যবস্থাপনা বাস্তবায়নে যৌথ টহল পরিচালনা, রিজিয়ন ও ফ্রন্টিয়ার পর্যায়ের কর্মকর্তাদের নিয়মিত বৈঠক আয়োজন, পাবর্ত্য অঞ্চলে হিল ফ্লাইং প্রশিক্ষণ ও অপারেশন পরিচালনা এবং উভয় বাহিনীর মধ্যে পারস্পরিক যোগাযোগ ও বিরাজমান সৌহার্দ্য বৃদ্ধির উপায় নিয়ে আলোচনা হয়। আগামী ১৯ সেপ্টেম্বর সম্মেলনের যৌথ আলোচনার দলিল স্বাক্ষরের মধ্য দিয়ে সীমান্ত সম্মেলন শেষ হবে।

#

শরিফুল/অনসূয়া/পরীক্ষিৎ/কামাল/জসীম/খোরশেদ/২০২০/১২২০ ঘণ্টা

তথ্যবিবরণী নম্বর : ৩৫১৮

**অগ্নিকাণ্ডে আহত ৩ শ্রমিককে ৫০ হাজার টাকা করে সহায়তা শ্রম ও কর্মসংস্থান মন্ত্রণালয়ের**

ঢাকা, ২ আশ্বিন (১৭ সেপ্টেম্বর):

 সম্প্রতি গাজীপুরের টঙ্গী এবং রাজধানীর শ্যামপুর বাগিচা এলাকার দু’টি কারখানায় অগ্নি দুর্ঘটনায় আহত তিন শ্রমিকের স্বজনদের হাতে শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিল হতে ৫০ হাজার টাকা করে মোট দেড় লাখ টাকা চিকিৎসা সহায়তা প্রদান করা হয়েছে।

 গতকাল সন্ধ্যায় শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের পক্ষে মন্ত্রণালয়ের সচিব কে এম আব্দুস সালাম শেখ হাসিনা জাতীয় বার্ন এন্ড প্লাস্টিক সার্জারি ইন্সিটিটিউটে চিকিৎসাধীন শ্রমিকদের দেখতে যান, সেখানে তাদের স্বজন এবং দায়িত্বরত চিকিৎসকদের কাছে শ্রমিকদের চিকিৎসার খোঁজখবর নেন।

 এ সময় কলকারখানা ও প্রতিষ্ঠান পরিদর্শন অধিদপ্তরের গাজীপুর ও ঢাকার উপ-মহাপরিদর্শক বৃন্দ উপস্হিত ছিলেন।

 উল্লেখ্য গত ১১ সেপ্টেম্বর গাজীপুরের টঙ্গীতে এসএস স্টিল মিলে গলিত লোহা ছিটকে পড়ে ৫ জন শ্রমিক মারাত্মক দগ্ধ হন। তাদের মধ্যে আজ পর্যন্ত ৪ জন শ্রমিক মারা যান। মারা যাওয়া শ্রমিক মোজাম্মেল হকের মায়ের হাতে ৫০ হাজার টাকার সহায়তার চেক তুলে দেন মন্ত্রণালয়ের সচিব। পরবর্তীতে এসএস স্টিল মিলস এর অগ্নিকাণ্ডে নিহত শ্রমিকদের স্বজনদের ১ লাখ করে সহায়তা প্রদান করা হবে। অন্যদিকে গত সোমবার রাজধানীর শ্যামপুরের বাগিচা এলাকায় মজিবর মেটাল কারখানার অগ্নিকাণ্ডে শুভ নামে একজন শ্রমিক মারাত্বক দগ্ধ হন।

#

আকতারুল/অনসূয়া/পরীক্ষিৎ/কামাল/জসীম/খোরশেদ/২০২০/১২২০ ঘণ্টা

 তথ্যবিবরণী নম্বর : ৩৫১৭

**রোহিঙ্গা সংকট সমাধানে প্রয়োজন মিয়ানমারের সদিচ্ছা**

 **-রাষ্ট্রদূত রাবাব ফাতিমা**

নিউইয়র্ক, (১৬ সেপ্টেম্বর):

 রোহিঙ্গা সঙ্কটে প্রয়োজন রাজনৈতিক সমাধান। রোহিঙ্গাদের নিরাপদ প্রত্যাবাসন নির্ভর করছে মিয়ানমারের সদিচ্ছার ওপর। আর এ প্রত্যাবাসনের ক্ষেত্রে সমস্যার মূল কারণগুলোকে চিহ্নিত করে তা নিষ্পত্তি, যথোপযুক্ত পরিবেশ তৈরি এবং দায়ীদের জবাবদিহিতার আওতায় আনার মতো বিষয়গুলো নিশ্চিত করতে হবে। গতকাল ‘রোহিঙ্গা সমস্যার সাম্প্রতিক চারবছর: টেকসই সমাধান নিশ্চিতের চ্যালেঞ্জসমূহ’ শীর্ষক এক ভার্চুয়াল সাইড ইভেন্টে প্রদত্ত বক্তব্যে একথা বলেন জাতিসংঘে নিযুক্ত বাংলাদেশের স্থায়ী প্রতিনিধি রাষ্ট্রদূত রাবাব ফাতিমা। জাতিসংঘ সাধারণ পরিষদের ৭৫তম অধিবেশন উপলক্ষে বাংলাদেশ, কানাডা, সৌদি আরব ও তুরস্ক ইভেন্টটির আয়োজন করে।

 ভার্চুয়াল এই ইভেন্টটি জাতিসংঘের সদস্য দেশ, জাতিসংঘ সদরদপ্তর ও এর সংস্থা, সিভিল সোসাইটি ও গণমাধ্যমের প্রতিনিধিবর্গের উপস্থিতি, তাঁদের বক্তব্য, পরামর্শ ও এতদসংশ্লিষ্ট নানা উপস্থাপনার কারণে ভিন্ন মাত্রা পায়। আলোচনা পর্বে মূল বক্তব্য উপস্থাপন করেন মিয়ানমার বিষয়ক স্বাধীন তদন্ত প্রক্রিয়া (আইআইএমএম) -এর প্রধান নিকোলাস কৌমজিয়ান। সঞ্চালক ছিলেন জাতিসংঘে নিযুক্ত কানাডার স্থায়ী প্রতিনিধি রাষ্ট্রদূত বব রায়।

 স্থায়ী প্রতিনিধি বলেন, প্রধানমন্ত্রী শেখ হাসিনা সাহসী সিদ্ধান্ত ও সর্বোচ্চ মানবিক উদারতা প্রদর্শনের মাধ্যমে সীমান্ত উন্মুক্ত করে নিপীড়িত রোহিঙ্গাদের আশ্রয় ও সুরক্ষা দিয়েছেন অনুকূল পরিবেশ তৈরি করতে মিয়ানমারের ব্যর্থতার কারণে রোহিঙ্গা প্রত্যাবাসন নিয়ে সৃষ্ট বর্তমান অচলাবস্থার কথা তুলে ধরেন রাষ্ট্রদূত ফাতিমা। দীর্ঘদিন ধরে চলমান এ সঙ্কটের বহুমাত্রিক প্রভাব ও প্রতিক্রিয়া আমলে নিয়ে স্থায়ী রাজনৈতিক সমাধানকল্পে পদক্ষেপ গ্রহণের জন্য আন্তর্জাতিক সম্প্রদায়ের প্রতি আহ্বান জানান তিনি। আইআইএমএমসহ আন্তর্জাতিক তদন্ত ও জুডিশিয়াল প্রক্রিয়াসমূহকে পূর্ণাঙ্গ সহযোগিতা এবং এই নৃশংস অপরাধের ক্ষতিগ্রস্তদের প্রতিকার নিশ্চিত করতে মিয়ানমারের প্রতিও তিনি আহ্বান জানান।

 রোহিঙ্গা ইস্যুটি কানাডা সরকারের ধারাবাহিক অগ্রাধিকারপ্রাপ্ত একটি বিষয় বলে পূনরুল্লেখ করেন কানাডার স্থায়ী প্রতিনিধি রাষ্ট্রদূত বব রায়। এ সমস্যার মানবিক ও রাজনৈতিক সমাধানের জন্য তিনি বৃহত্তর আন্তর্জাতিক সমর্থনের আহ্বান জানান। সঙ্কটের প্রারম্ভেই পূর্ণ মানবিক ও রাজনৈতিক সহযোগিতা প্রদানের মাধ্যমে বিপুল সংখ্যক রোহিঙ্গাদের নিজ দেশে আশ্রয় দিয়ে এবং এ পর্যন্ত এই বোঝা বহন করে বাংলাদেশ যে উদারতার পরিচয় দিয়ে যাচ্ছে তার ভূয়সী প্রশংসা করেন সৌদি আরব ও তুরস্কের স্থায়ী প্রতিনিধিগণ।

 ইভেন্টটিতে আরও বক্তব্য রাখেন গাম্বিয়ার বিচার মন্ত্রণালয়ের আইন-উপদেষ্টা হুসেইন থামাসি, সংঘাতকালে যৌন সহিংসতা বিষয়ক জাতিসংঘ মহাসচিবের বিশেষ প্রতিনিধি প্রমিলা প্যাটেন, নিউইয়র্কস্থ জাতিসংঘের শরনার্থী বিষয়ক হাইকমিশনের এর পরিচালক রুভেন মেনিক দিওলা, ইন্টারন্যাশনাল কোর্ট অব জাস্টিস-এ গাম্বিয়া ও মিয়ানমারের মধ্যকার মামলার গাম্বিয়া পক্ষের আইন উপদেষ্টা ড. পায়াম আখওয়ান, গ্লোবাল সেন্টার ফর রেসপনসিবিলিটি টু প্রটেক্ট এর নির্বাহি পরিচালক ড. সাইমন অ্যাডামস্, গ্লোবাল জাস্টিস সেন্টারের প্রেসিডেন্ট আকিলা রাধা কৃষ্ণান, আরাকান রোহিঙ্গা ইউনিয়নের মহা-পরিচালক ড. ওয়াকার উদ্দিন। এছাড়া জাতিসংঘে নিযুক্ত সৌদি আরব, তুরস্ক, সুইডেন, যুক্তরাজ্য, ইউরোপীয় ইউনিয়ন, যুক্তরাষ্ট্র, নেদারল্যান্ডস্ ও ইন্দোনেশিয়ার স্থায়ী প্রতিনিধি ও প্রতিনিধিগণ সাইড ইভেন্টটিতে বক্তব্য প্রদান করেন।

#

ফাতিমা/অনসূয়া/পরীক্ষিৎ/কামাল/জসীম/মাসুম/২০২০/ ১২৫১ঘণ্টা